Mozzjoni miċ-Chairman tal-Kumitat tal-Kontijiet Pubbliċi biex il-kuntratt mal-kumpanija Henley and Partners dwar il-programm ta’ investiment individwali jiġi ppreżentat lill-Ispeaker tal-Kamra tad-Deputati u wara diskussjoni maċ-Chairman tal-PAC u rappreżentant tal-Gvern biex partijiet mill-kuntratt ta’ sensittività u ta’ sigurtà nazzjonali jiġu mneħħija biex l-istess kumitat jiddeċiedi jekk għandux jiddiskuti dan il-kuntratt, kienet magħluba bil-membri tal-Gvern jivvutaw kontra u dawk tal-Oppożizzjoni jivvutaw favur. Id-deċizzjoni ittieħdet wara dibattitu twil li fih ħadu sehem il-Minsitru tal-Ġustizzja Owen Bonniċi u ċ-Chairman tal-Kumitat Tonio Fenech. Il-Minsitru Bonniċi qal li l-Gvern ma kellu ebda oġġezzjoni li l-kuntratt ridott jiġi diskuss mill-kumitat għall-kontijiet pubbliċi iżda saħaq li dan għandu jsir wara li l-istess kumitat ikun iddiskuta l-aġenda preżenti u materji li kienu tqanqlu diġa mill-Gvern u mill-Oppożizzjoni. Qal li dan ma kellux jinkludi d-diskussjoni fuq il-kwistjoni tal-iskandlu taż-żejt li qed jiġi diskuss minn kumitat ieħor. Huwa wiegħed li dan il-kuntratt ikun ġie diskuss qabel tkun intemmet il-leġislatura. Iċ-Chairman Fenech qal li dan jista’ jwassal biex din il-materja ma tkun diskussa qatt. Qal li la darba l-Gvern ma tax indikazzjonijiet ċari meta l-kuntratt jiġi diskuss, l-Oppożizzjoni qed tinterpretha dan bħala tattika tal-Gvern biex jitwal iż-żmien ta’ diskussjoni u tħoss li l-Gvern ma jridx li jiġi żvelat x’fih il-kuntratt. Aktar qabel iċ-Chairman Fenech qal li kellu jara l-kuntratt kollu biex jiġi indikat liema partijiet jitħallew barra iżda sostna li huwa kien iżomm il-kunfidenzjalità sħiħa dwar il-kontenut anki għaliex bħala ex minsitru kien fdat b’ħafna kuntratti ta’ natura kunfidenzjali.